Sundmaðurinn Már Gunnarsson gerði sér lítið fyrir og bætti tæplega 30 ára gamalt heimsmet í 200 metra baksundi í gær á Íslandsmótinu í 50 metra laug sem fram fer í Laugardalnum.
Már Gunnarsson sem syndir fyrir ÍRB í Reykjanesbæ sló heimsmetup í 200 m baksundi í flokki S11 á Íslandsmeistaramótinu í 50 metra laug í Laugardalslaug í gær. Már synti á tímanum 2:32,31. Fyrra metið var 2:33,42 og var slegið á Ólympíumóti fatlaðra í Barcelona 1992. Már synti vel í gær því um morguninn bætti hann Íslandsmetið en þá synti hann á 2:33,76, stuttu síðar bætti hann svo heimsmetið. RÚV sýnir beint frá Íslandsmótinu í sundi á RÚV klukkan fjögur í dag.
Tveir leikir fóru fram í úrvalsdeildinni í körfuknattleik í gær. Í Grindavík vann Njarðvík sigur á heimamönnum, 94-91. Njarðvík er því með 12 stig í 10. sæti, tveimur stigum á eftir ÍR, Grindavík er með 16 stig í 8. sæti deildarinnar líkt og þrjú önnur lið.
Í Keflavík fór fram toppslagur milli heimamanna og Stjörnumanna. Stjarnan fór illa með Keflavík í fyrri leik liðanna í Garðabæ og því höfðu Keflvíkingar harma að hefna. Jafnræði var með liðunum til að byrja með en sitt hvoru megin við hálfleikshléið gerðu Keflvíkingar út um leikinn og unnu að lokum stórsigur 100-81. Keflavík situr eitt á toppi deildarinnar með 30 stig en Stjarnan í þriðja sætinu með 22.
Ryan Giggs, einn dáðasti leikmaður Manchester United, hefur verið ákærður heimilisofbeldi og árás. Hann var í gær rekinn sem landsliðsþjálfari Wales en segist vera saklaus og ætlar að hreinsa mannorð sitt fyrir dómstólum.
Giggs er ákærður fyrir að ráðast á þáverandi sambýliskonu sína og aðra konu á heimili sínu í nóvember á síðasta ári.
Knattspyrnumaðurinn Valgeir Valgeirsson hefur ákveðið að snúa heim í uppeldisfélagið sitt HK og spila með þeim í sumar í úrvalsdeildinni. Valgeir hefur verið á láni hjá varaliði Brentford.
Valgeir er 18 ára gamall fjölhæfur leikmaður og hlaut mikið lof fyrir frammistöðu sína á síðasta tímabili sem endaði með því að hann var lánaður til Brentford. Hann fékk hins vegar lítið að sýna sig með aðalliðinu og hefur því ákveðið að taka slaginn með uppeldisfélaginu í sumar. Íslandsmót karla hefst á föstudaginn.
Evrópumeistaramótið í áhaldafimleikum heldur áfram í dag með keppni í stökum áhöldum. Bein útsending frá mótinu stendur nú yfir á RÚV og rúv.is.
Sundmaðurinn Már Gunnarsson sló 30 ára gamalt heimsmet í 200 metra baksundi í gær.